ועדת הכלכלה, כנסת 16, פרוטוקול מספר 76, 2003-10-22 09:00

שלום שמחון: על סדר היום צו הגבלת הפרסומת למוצרי טבק לעישון (שינוי נוסח אזהרה) (תיקון מס' 2), התשס"ג-2003.

שלום שמחון: בישיבה הקודמת אנחנו דחינו את המשך הדיון כדי לאפשר למי שעוסק בתחום הזה להיפגש עם נציגי משרד הבריאות ומשרד המשפטים ולתאם את הדברים שכרוכים בשינויים גדולים מאוד.

שלום שמחון: זה קרה לפני יציאתנו לפגרה.

שלום שמחון: ביקשנו לדווח לוועדה על התקדמות הדיונים ואכן הובהר לנו שהיתה פגישה בין מי שמייצג את חברות הטבק לבין המשרדים השונים כשבחלק מהדברים הגיעו להבנות ובחלק מהדברים לא הגיעו להבנות.

שלום שמחון: בישיבה הקודמת ביקשנו גם שמשרד התעשייה, המסחר והתעסוקה יעביר לכאן את הבקשה שלו לשינוי הצו בנושא ה"לייט" עוד קודם לישיבה הנוכחית.

שלום שמחון: כמו שאתם יודעים, יש לנו בוועדת הכלכלה צוות חרוץ מאוד והוא הוציא סדר יום לישיבה הזאת מייד עם יציאתנו לפגרה ונקבע מועד הישיבה הנוכחית ב-22 באוקטובר.

שלום שמחון: אני קצת תמה על כך שלמרות שבמשרדי הממשלה ידעו שלוח הזמנים נקבע זמן רב מראש עדיין חלק מהדברים לא מוכנים לישיבה הזאת.

שלום שמחון: אמרתי יותר מפעם אחת שכפי שמשרדי הממשלה נוהגים בכנסת, גם הכנסת תנהג במשרדי הממשלה.

דוד טל: אתה אומר בעצם, את מכבדי אכבד ובוזיי ייקלו.

שלום שמחון: האמת היא שמה שמתחשק לי עכשיו לעשות זה פשוט לפזר את הישיבה ולהגיד לכם ללכת הביתה כדי להתעלל בכם כפי שאתם מתעללים בנו.

דוד טל: אפשר לעשות דבר אחר, ברשותך.

דוד טל: אפשר שאנחנו נקבע את זה בלעדיהם.

דוד טל: אנחנו נותנים להם את כל הכבוד.

דוד טל: למה?

דוד טל: כי הם אנשים מקצועיים, כל אחד מהם "תותח", כל אחד מהם מבין גדול ממני, ואני ואתה זקוקים לנתונים שלהם כדי להאיר את עינינו, כדי שנוכל לקבל החלטה.

דוד טל: אם הם לא רוצים לתת לנו את זה, בוא אני ואתה עם המעט שיש לנו נחליט וזהו, ואחר-כך הם ירוצו אחרינו לתקן את זה.

שלום שמחון: אני חושב שזה ממש לא לעניין.

שלום שמחון: אם סדר היום היה נקבע למשל רק לפני יומיים, אז הייתי יכול להבין אבל הוא לא נקבע לפני יומיים.

שלום שמחון: פנינו למשרד התעשייה, המסחר והתעסוקה.

שלום שמחון: היה פה מר קמחי וביקשנו ממנו להעביר לנו את הצו עוד קודם לישיבה אחרי שיעבור לכל הגופים הנוגעים בדבר.

שלום שמחון: אתם רוצים להעביר מהלך, ואנחנו שותפים לנו, אז חשוב שהמהלך הזה יעבור נכון.

אבשלום וילן: יש לי הערה לסדר.

אבשלום וילן: אני צריך לצאת אבל שאלתי לפני הישיבה, הרי בישיבה הקודמת אמרנו שכל משרדי הממשלה צריכים להיות מתואמים.

אבשלום וילן: האם משרד התעשייה, המסחר והתעסוקה גמר את הדיונים עם משרד הבריאות והאם מגיעה הצעה מאוחדת?

אבשלום וילן: אחרת, הרי יעשו מאתנו צחוק, יעבירו מהלך פה ואחר-כך יגידו שיש סיפור כזה או סיפור אחר ויטרטרו אותנו.

אבשלום וילן: דבר שני, אני לא מבין למה לא גומרים את הדיונים עם היצרנים.

אבשלום וילן: אני מכריז למען גילוי נאות שאני גמול מעישון, אני לא מסתכל על סיגריות ולא מעשן סיגריות, אבל למה לא גומרים איתם?

אבשלום וילן: אמרתי בפעם הקודמת שאני מכיר קצת את עסקי הדפוס וכמה זמן לוקחת הפרוצדורה של החלפת גלופות וכל הדברים האלה.

אבשלום וילן: המפעל הכי גדול בארץ לכל הדברים האלה הוא בבעלות הקיבוץ שלי.

אבשלום וילן: אני שואל למה לא נותנים ליצרנים זמן להתארגן בצורה מסודרת, כמו שעובדת תעשייה?

אבשלום וילן: הבנתי שעכשיו זה מגיע לכאן לאישור, הם עוד לא ראו את הנוסח, יש פה עדיין ויכוחים על המְשָכים.

אבשלום וילן: בניגוד למה שהציע חבר הכנסת טל, שאנחנו נחליט כעת ונגמור, אני סבור שזה לא נכון, זה לא מינהל תקין.

אבשלום וילן: לכן אני מבקש ששני התיאומים יסתיימו, שנקבל הצעה מסודרת ואז נאשר, ולא לפני כן.

שלום שמחון: אני קורא את החלטות הוועדה מיום 31 ביולי 2003: "אל"ף, לעשות תיאום עם משרד התעשייה, המסחר והתעסוקה – והיתה פה התחייבות של הממונה על הגנת הצרכן, מר קמחי.

שלום שמחון: בי"ת, לשבת עם היצרניות ועם היבואניות על השינוי המתוכנן כדי להגיע לכאן עם כמה שפחות מחלוקות על הפרטים, מה שיאפשר לנו לאשר את התקנות האלה במהלך הפגרה.

שלום שמחון: " – אני מזכיר שרצינו לאשר את זה במהלך הפגרה – "עכשיו זה תלוי בכם, לעשות עבודה מהירה ולצמצם כמה שיותר את המחלוקות.

שלום שמחון: " עכשיו אני עומד בפינה כי אני לא מאשר, אז יגידו עוד פעם שאני מעכב את זה.

אילנה מישר: אני מבקשת לדווח מה קרה מאז ששלחנו את המכתב לוועדה ב-1 בספטמבר.

אילנה מישר: קודם כול, נפגשנו עם נציגי חברות הטבק באמצע חודש אוגוסט, רק שבועיים אחרי דיון הוועדה.

אילנה מישר: לקח לנו עוד שבועיים לנסח את מה ששונה.

אילנה מישר: אני לא אחראית על משרד התעשייה, המסחר והתעסוקה אבל אני יודעת שבינתיים הכנו נוסח לצו ואני חשבתי שהיום יהיה מונח בפני הוועדה הנוסח המוצע על דעתנו.

אילנה מישר: מבחינתנו התיאום הבין-ממשלתי התקיים.

דוד טל: יש נוסח מוסכם או לא?

יצחק קמחי: יש נוסח מוסכם שהוגש לוועדה ועומד בפניה אך הוא לא הוגש לפני קביעת סדר היום.

שלום שמחון: מר קמחי, הגשת אותו אתמול.

יצחק קמחי: כבוד היושב-ראש, אתה צודק, השר חתם עליו אתמול ואז הוגש הנוסח לוועדה.

דוד טל: למה?

דוד טל: לא היה לכם פרק זמן מספיק בינתיים?

דוד טל: למה השר לא חתם?

לאה ורון: אם יורשה לי להתערב, הנוסח לא הוגש לוועדה אתמול.

לאה ורון: העובדה שלאחר שיחה בינינו אתה העברת לי בפקס את הנוסח – כך לא מגיש משרד את 15 העותקים לוועדה, עם מכתב במקור של השר וכיוצא בזה.

לאה ורון: אני מבקשת לא להשתמש בטרמינולוגיה "הנוסח הוגש אתמול".

אבשלום וילן: אין לי אלא להצטרף לדברי חבר הכנסת פרוש, שכל אימת שמגיעים לשר התעשייה, המסחר והתעסוקה הוא שואל "האם הוא בארץ?

אבשלום וילן: "

אילנה מישר: בערב סוכות נפגשנו שוב וצמצמנו לדעתי עד הסוף את המחלוקות.

אילנה מישר: הגענו להסכמה אבל אין לנו נוסח.

אילנה מישר: אז בלאו הכי לא עומד בפני הוועדה היום נוסח לאישור אבל אני חושבת שחשוב שהצדדים ישמעו את זה עכשיו.

שלום שמחון: אז נעבוד כעת על הטיוטה?

אילנה מישר: ההסכמות האלה התקבלו בשיחות שונות, בגלל החג, ואני לא יודעת איפה זה עומד מבחינתם.

שלום שמחון: זה פשוט לא יאומן.

שלום שמחון: קודם אמרתי בעדינות שאתם מזלזלים בנו.

שלום שמחון: עכשיו אני אומר את זה באופן מסודר.

מל פולישוק-בלוך: יש לי הצעה לסדר לוועדה לאור שיחה שהיתה לי עם חבר הכנסת דוד טל המנוסה יותר ממני.

מל פולישוק-בלוך: אולי אפשר להודיע בדרך כזאת או אחרת למשרדי ממשלה שמתייחסים אלינו כך – ואני לא מתייחסת לפקידות של המשרדים אלא לשרים שלהם, כי זה הבעיה – שלעתים הם צריכים להעביר תקנות דחוף.

מל פולישוק-בלוך: אנחנו נָרְאה את היחס שלנו מבחינת סדר היום של הישיבה, למי אנחנו מעבירים מהר ולמי פחות מהר, על-פי היחס שלהם אלינו.

לאה ורון: מתי את מציעה להניח את התקנות האלה בפעם הבאה על סדר היום של הוועדה?

מל פולישוק-בלוך: יש שתי אפשרויות במקרה הזה, או לעשות מה שאנחנו מוצאים לנכון ולא מה שהם רוצים, או להניח את זה הצידה.

מל פולישוק-בלוך: אני לא יודעת מה המצב הקיים והאם אנחנו יכולים לחיות עם המצב הקיים.

מל פולישוק-בלוך: אנחנו אומרים שהמצב הקיים הוא לא טוב כי האותיות קטנות מדי, כי הכיתוב לא מספיק ברור, אז בואו אנחנו נקבע, אם הם לא עושים את העבודה.

שלום שמחון: מאחר ובכל זאת צריך למצוא פה איזה פתרון סביר, אני מציע שאנחנו לא נדון היום בתקנות עד שנתרשם שהתקנות האלה קיימות בנוסחן הסופי ומתוך כוונה לאשר אותן ולסיים אותן באותה ישיבה.

שלום שמחון: תחת זאת אנחנו נבקש מכל אחד מן המשרדים ומנציגי היצרנים להציג את ההסתייגויות שלו באופן כללי, ובזה אנחנו נסכם את הישיבה, אם זה מקובל על חבריי חברי הכנסת.

מל פולישוק-בלוך: ואתה לא רוצה לקבל היום החלטות?

שלום שמחון: אין לי על מה לקבל החלטות.

שלום שמחון: גברת מישר הרי אמרה: מה זה משנה?

שלום שמחון: במילא אתה לא צריך לאשר היום כלום.

שלום שמחון: עכשיו אני מבין - - -

אבשלום וילן: אדוני היושב-ראש, אני מבקש שלקראת הפעם הבאה באמת יגמרו תוך פרק זמן מוסכם.

אבשלום וילן: אני סבור שבגדול צריך לקבל את מה שהם דורשים אבל חשוב שייתנו לחברות זמן להתארגן טכנית להדפסות, זה אלמנטרי.

אבשלום וילן: אם אנחנו צריכים – כמו שאמרה חברת הכנסת פולישוק-בלוך – לשפוט כאן, 3 חודשים, 4 חודשים, שייגמרו את הכול ואז נחתום על זה, אבל שהעסק יעבוד בצורה מסודרת והדברים האלה ייצאו לדרך בצורה עניינית.

דוד טל: אדוני, אני חושב שאנחנו לא יכולים להרשות לעצמנו לעבור לסדר היום על מה שאירע כאן.

דוד טל: אני סבור שנכון יהיה שוועדת הכלכלה בראשותך תוציא מכתבים לשרים הרלוונטיים.

דוד טל: הוועדה הכינה את עצמה, חברי כנסת משחיתים את זמנם, יושבים פה 30 אנשים.

שלום שמחון: ואחר-כך עוד אומרים שאנחנו לא באים ולא מתכוננים.

דוד טל: 30 פקידים בכירים שמקבלים שכר נמצאים פה, אני מניח שכל אחד מהם ישחית היום לכל הפחות שעתיים.

דוד טל: זה 60 שעות עבודה של המשק שיורדות לטמיון.

דוד טל: אם זה היחס וזה הזלזול המופגן שהם מציגים פה אני חושב שאתה חייב לשלוח מכתב לשרים הרלוונטיים ולהתריע על הצורה ועל הדרך שבה מתנהלים הדברים.

דוד טל: אני חושב שאסור לנו לקבל את הדבר הזה.

דוד טל: התגובה חייבת לצאת מכאן, אחרת זה יקרה עוד פעם ועוד פעם.

דוד טל: לדעתי התקנות האלה הן חשובות מאוד, בפרט שהיום הוא יום האגודה למלחמה בסרטן, והדברים הללו היו צריכים להיגמר מזמן.

דוד טל: אם זה היה נגמר מזמן אולי היום בקמפיין של האגודה למלחמה בסרטן היו מציגים שהכנסת הזאת עושה משהו.

דוד טל: יש לנו חובה מוסרית כלפי כל אותם אנשים שעלולים להיפגע, הנפגעים בפוטנציה, שהדברים האלה ייעשו.

שלום שמחון: סדר היום הזה יצא באוגוסט.

מל פולישוק-בלוך: יש דרך אחרת, שאנחנו נתחיל לעשות במקום הממשלה.

מל פולישוק-בלוך: זה לא טוב אבל אין דרך אחרת.

מל פולישוק-בלוך: הרי צריך את התקנות האלה.

לאה ורון: אבל זה חקיקת-משנה.

מל פולישוק-בלוך: נכון, אבל אנחנו הרי צריכים בסופו של דבר להעביר את התקנות.

אתי בנדלר: הוועדה אמורה לאשר אותן.

דוד טל: אנחנו נכין אותן ונאשר אותן.

דוד טל: נראה אם זה ישאר אצל השר והוא לא יחתום.

דוד טל: נפנה את התקשורת אל השר אם הוא לא ירצה לחתום על התקנות הללו.

דוד טל: אנחנו עשינו מלאכתנו נאמנה, מילאנו את חובתנו.

דוד טל: אם הוא לא רוצה לחתום על זה, שלא יחתום.

אתי בנדלר: אבל חבר הכנסת טל, מודיעה גברת מישר – והצו הזה הוא צו של שר הבריאות – שזה לא נוסח סופי משום שהצו עדיין לא מעגן הסכמות נוספות שהגיעו אליהן ערב החג עם חברת "דובק".

אתי בנדלר: זאת אומרת, השר רוצה לשנות את הצעתו.

מל פולישוק-בלוך: אז למה הוא לא אמר את זה מראש ואז לא היינו מקיימים היום דיון?

שלום שמחון: אני רוצה לדעת, שר הבריאות נתן לכם הנחייה אחרת להיום?

אילנה מישר: הוא עכשיו בחוץ-לארץ.

אילנה מישר: דיברנו ערב החג ואז הוא ביקש מאיתנו לעשות עוד מאמץ לסגור את חילוקי הדיעות, ואת זה אכן עשינו.

לאה ורון: זאת אומרת, מערב החג הוא גם לא ראה את הנוסחים.

מל פולישוק-בלוך: אפשר היה לבטל את הישיבה.

אתי בנדלר: ויתרה מזה, אין גם על סדר היום את התקנות של שר התעשייה, המסחר והתעסוקה שמדברות גם הן על החפיסות, על האריזות של מוצרי הטבק, בקשר לכיתוב "לייט" וכיוצא בזה.

אתי בנדלר: כל הרעיון היה, מכיוון שמדובר כאן על תעשייה שצריכה לשנות את החפיסות, לאשר את שני הסטים של התקנות, הן של משרד הבריאות והן של משרד התעשייה, המסחר והתעסוקה, ביחד כדי שיוכלו להתארגן לעיצוב החדש של החפיסות ולא יבואו אליהם כל פעם סטים חדשים של תקנות או גזירות חדשות.

דוד טל: מבלי לפגוע אישית במי שיושב כאן, משום שהטענה היא כנגד השרים הממונים ולא כנגד הפקידים, אדוני היושב-ראש, במקומך הייתי מבקש מהם שישחררו אותנו ויפנו את החדר הזה, אנחנו נדון ונחליט מה שאנחנו חושבים לנכון ושלום על ישראל, וזה יעבור לשרים הרלוונטיים.

שלום שמחון: שאלתי בעדינות מכיוון שמישהו הודיע לי אתמול ששר הבריאות הנחה את אנשיו שלא לאשר היום את הצו.

דוד טל: אז הוא מנהל אותנו?

אתי בנדלר: האם היית רוצה היום לאשר תקנות מבלי לראות את התקנות של שר התעשייה, המסחר והתעסוקה ולשגע את התעשייה?

דוד טל: רק בגלל המחאה שבדבר, כן.

מל פולישוק-בלוך: אבל אתה נותן את העונש לא לשרים אלא לתעשייה, לציבור בעצם, אז לא עשינו כלום.

דוד טל: אם אנחנו נאשר היום את התקנות בחטף הרי במילא השרים לא יחתמו על הצו.

שלום שמחון: חבר הכנסת דוד טל, אנחנו נקבל את ההצעה שלך ונפנה לכל משרדי הממשלה הנוגעים בדבר שלא נהגו בעניין הזה כשורה.

שלום שמחון: אנחנו נתריע בפניהם ונגיד להם מה בכוונתנו לעשות.

שלום שמחון: יחד עם זה, מתוך כבוד, לא למשרדי הממשלה הנוגעים בדבר, יכול להיות שמישהו כן היה בסדר, אלא לאנשים שהגיעו ממקומות אחרים, כל מי שרוצה להסתייג או לומר את דעתו באיזה עניין אני אאפשר לו ואחרי זה אנחנו ננעל את הישיבה מכיוון שאין טעם בקיומה.

שמואל גלינקא: אני מייצג את חברת "למיט".

שמואל גלינקא: אדוני היושב-ראש, אומרת נציגת משרד הבריאות, עו"ד מישר, שהנוסח של הצו שנשלח אלי ושעליו התכוננתי שוּנָה.

שמואל גלינקא: היא אומרת שבערב החג הם ישבו רק עם חברת "דובק".

שמואל גלינקא: אז איך אנחנו יכולים היום להתייחס לצו?

שלום שמחון: לכן אמרתי שאני לא מקיים דיון על הצו אבל אני מאפשר לך, מכיוון שבאת מרחוק, להגיד מה שעולה בדעתך.

אברהם כהן: אני מייצג את "גלוברנדס" שהיא יבואנית סיגריות, בין היתר "וינסטון" ו"קנט".

אברהם כהן: אין לי שום מעמד להתייחס לוויכוח שהתגלה פה.

שלום שמחון: אנחנו סיימנו את הוויכוח.

שלום שמחון: היחס שלנו למגזר העסקי הוא שונה מהיחס שלנו לאנשי הממשלה.

שלום שמחון: אני רוצה להתייחס אליכם בכבוד רב ומאחר והגעתם לאפשר למי שרוצה לדבר על מה שהוא רוצה, וגם לומר את זה לפרוטוקול ושנציגי הממשלה ישמעו.

שלום שמחון: אני לא מקיים דיון על הצו מכיוון שאני לא יכול לקיים עליו דיון.

שלום שמחון: אני אפנה לשרים הנוגעים בדבר, גם על-פי הצעת חבריי חברי הכנסת דוד טל ומלי פולישוק-בלוך, אפנה לשרים ואתריע בפניהם על כך שמדובר בצורך ציבורי מובהק, כפי שהוסבר לנו בפעם הקודמת, וככל שנשלים את הצו מהר יותר כך ייטב לאזרח.

שלום שמחון: העניין מתעכב לא באשמת הוועדה אלא בשל רשלנות של משרדי הממשלה.

שלום שמחון: יחד עם זה, אנחנו חברי הכנסת ופקידי הממשלה נעשה את חשבון הנפש, לא בנוכחות

שלום שמחון: כם אלא בהזדמנות אחרת.

שלום שמחון: לכן אני מבקש מכל מי שרוצה להתבטא עכשיו, אנחנו ופקידי הממשלה נשמע ובפעם הבאה יוכלו להגיע למשהו מסודר.

אברהם כהן: ברשות היושב-ראש, זה בדיוק מה שהתחלתי להגיד.

אברהם כהן: הערה כללית, בסופו של דבר התהליך שקרה פה הוא תהליך מבורך.

אברהם כהן: באמצע נכנסו חגים ופגרת הכנסת אבל התהליך כשלעצמו – אנחנו מברכים עליו.

אברהם כהן: מה שקרה בינתיים – ואני מוצא את עצמי מגן על משרד הבריאות ואני אפילו שמח על כך – היתה פתיחות של שני הצדדים לשבת ולקדם דברים כדי להביא לוועדה את הנוסח המוסכם ביותר.

אברהם כהן: התקדמנו מאוד, קידמנו את רוב העניינים.

אברהם כהן: נשארו 2-3 בעיות טכניות שלדעתי אנחנו יכולים לפתור תוך ימים ספורים, עכשיו כשכבר אין תירוצים של חגים וזמנים לששון.

שלום שמחון: הכול טוב ויפה, רק הכלה לא יודעת.

שלום שמחון: קבלנו אולם, תזמורת, מועד לחתונה, הכול, ורק לא הודענו לכלה שהיא מתחתנת.

אברהם כהן: אני מבין שזה לא תואם את לוח הזמנים של הוועדה.

אברהם כהן: לזה אני כמובן לא יכול להתייחס, אין לי שום מעמד.

עמוס האוזנר: אני מהפורום למניעת עישון.

עמוס האוזנר: יש לי שתי הערות, אחת לנושא ה"לייט" והשנייה לנושא האזהרות.

עמוס האוזנר: לגבי ה"לייט" אני רוצה לומר, הרושם שיצטייר בציבור לא יהיה מוצלח כל-כך.

עמוס האוזנר: הבוקר אני מבין שמשרד התעשייה, המסחר והתעסוקה כבר הוציא הודעה שהצו הזה הוגש לכנסת ופירט אותו ויצאה הודעה בציבור.

עמוס האוזנר: אני חושש מאוד שבציבור יצטייר הרושם שהצו נפל בכנסת מאילו טעמים פרוצדורליים, וזה יהיה חבל.

עמוס האוזנר: ייצא כאילו השר עשה את שלו, העביר את זה לכנסת, העביר באיחור של יום.

מל פולישוק-בלוך: זאת הסיבה שאנחנו כל-כך מתריעים וכועסים כי אחר-כך אנחנו אשמים על לא עוול בכפנו.

לאה ורון: עורך-דין האוזנר, אתה עורך-דין ואתה יודע שהכנסת לא מאשרת או פוסלת חקיקה על-פי תשדירי הבוקר ברדיו.

עמוס האוזנר: אני לא בא אליכם בטענה כלשהי.

עמוס האוזנר: אני אומר רק שהכנסת מצטיירת בעיני הציבור בצורה מסוימת, זה הכול.

עמוס האוזנר: מכאן ייצא כאילו השר הגיש תקנות והכנסת עכבה אותן.

עמוס האוזנר: אנחנו מדברים לא על איזה שינוי באזהרות אלא בנושא ה"לייט" מדובר על כך שאנשים מוטעים.

עמוס האוזנר: אנשים חושבים שמשהו הוא לייט והוא לא, ובעצם גם אנשי הסיגריות אומרים שזה לא והם גם לא מתנגדים לצו.

עמוס האוזנר: באיחוד האירופי זה נכנס לתוקף כבר לפני יותר מחודש.

עמוס האוזנר: מה הולך לקרות פה?

עמוס האוזנר: בישראל מיום שזה יאושר תהיה עוד ארכה.

עמוס האוזנר: אז אם אנחנו לא דנים בזה בכלל ייצא רושם שהכנסת הזאת - - -

לאה ורון: אבל זה לא על סדר היום, עורך-דין האוזנר.

עמוס האוזנר: בישיבה הקודמת נקבע שזה כן יהיה על סדר היום.

לאה ורון: אבל היה מישהו שלא טרח להעביר את זה לוועדה.

עמוס האוזנר: זה לא על סדר היום מכיוון שהצווים לא הוגשו בזמן אבל בישיבה הקודמת אנחנו קבענו שזה כן יובא היום לדיון.

עמוס האוזנר: אי אפשר לקיים את הדיון כי זה לא הוגש במועד וזה הוגש בפקס ולא בצורה הנכונה.

עמוס האוזנר: פורמלית יכול להיות שהכול נכון אבל אני אומר לכם שבציבור יצטייר הרושם שהכנסת משלימה עם מצב שאנשים יוטעו.

אתי בנדלר: אנחנו מקווים מאוד שאתה תעזור לנו להפריך את הרושם המוטעה הזה, אם הוא אכן יווצר.

עמוס האוזנר: איך אני יכול להפריך את הרושם כאשר בסופו של דבר בשורה התחתונה, הפורמליסטיקה כבודה במקומה מונח אבל במהות הציבור ימשיך להיות מוטעה?

אתי בנדלר: זה לא עניין של פורמליסטיקה.

אתי בנדלר: תאר לעצמך שיש חברי כנסת שהיו מעוניינים להשתתף בדיון לו הם היו יודעים שהנושא על סדר היום.

אתי בנדלר: זה הרבה מעבר לפורמליסטיקה, אם מותר לי לומר.

אתי בנדלר: לדון בתקנות שכלל לא מונחות על סדר היום זה לא עניין של פורמליסטיקה.

עמוס האוזנר: יכול להיות, אבל אם זה נשלח בפקס אז אפשר היה להכניס את זה לסדר היום.

עמוס האוזנר: אני לא בא בטענות אבל אם אומרים שמסיבה טכנית זאת או אחרת זה לא נדון - - -

שלום שמחון: הבנתי מה שאתה אומר ואני רוצה לשפר את ההצעה שלי.

שלום שמחון: בפעם הבאה לפני שזה יוצב על סדר היום תהיה ישיבת עבודה במשרדי שבה ישתתפו מנהלת הוועדה, היועצת המשפטית לוועדה ונציגי הממשלה ורק כשאני אהיה משוכנע שהעניין הזה סגור ותפור מכל הכיוונים אני אכניס את זה לסדר היום, לא לפני כן.

עמוס האוזנר: בעניין הצו לשינוי נוסח האזהרה, אני מבין שכאן אולי באמת יש יסוד לביקורת מכיוון שבמשרד הבריאות נפגשו לחוד עם נציגים של חברת סיגריות אחת ולחוד עם נציגים של חברת סיגריות אחרת.

אברהם כהן: היתה פגישה בחודש אוגוסט עם נציגי כל החברות.

אברהם כהן: לפני 10 ימים "דובק" ביקשה על דעתה פגישה נוספת.

איריס אפשטיין: אני רוצה להוסיף על הדברים שאמר עורך-דין אבי כהן.

איריס אפשטיין: אנחנו באמת נמצאים באיזה תהליך של הידברות עם משרד הבריאות ואני חושבת שהוא חיובי מאוד.

איריס אפשטיין: אני חושבת שהוא עומד לפני סיום והגענו להסכמות על רוב הדברים.

איריס אפשטיין: הדבר היחיד שאנחנו מבקשים הוא שאנחנו נוכל לראות את הנוסח, גם של הצו על אזהרות הבריאות וגם של הצו בנושא ה"לייט", עוד לפני הישיבה הבאה.

שוש גן-נוי: אני רוצה הבהרה לגבי מה שעומד על הפרק בדיון על התקנות.

שוש גן-נוי: במהלך הדיון עלה נושא שלמיטב הבנתי הוא בכלל לא במסגרת התקנות, וזה הגבלות או התניות על דיונים נוספים שקשורים לחקיקה בנושא הזה ולשאלה מתי אפשר לשפר את הדברים.

שלום שמחון: אני מציע שנעזוב כעת את הטכניקה והפורמליסטיקה.

שלום שמחון: היא סוכמה.

שלום שמחון: אמרתי שאני מאפשר כרגע לומר הערות כלליות בנושא עצמו.

ענת אייזיק-קלם: אני מופתעת מהתרחשות הדברים, לצערי מופתעת לרעה.

ענת אייזיק-קלם: אני מבינה את הדינמיקה, מאוד לא נעים מה שקרה פה, אבל אני רוצה לבקש בקשה אישית מהנהלת הוועדה, כל הזמן להשתדל לראות לנגד עיניה שהכוונה היא להגן על הצעירים מפני עישון.

ענת אייזיק-קלם: עד כה לוח הזמן היה מצוין וגם בפגרה ישבו ודיברו.

ענת אייזיק-קלם: אם אין ברירה תדחו את הדיון אבל אני מבקשת שייקבע לוח זמנים.

לאה ורון: היושב-ראש ביקש התייחסות לנושא עצמו, לא לפורמליסטיקה.

לאה ורון: את הפורמליסטיקה הוא סגר והודיע מה עמדתו.

עדה הרצברג: אני ממלאת את מקומה של גברת שירלי בראון, שמוכרת בוודאי לחלק ניכר מהאנשים כאן מהמלחמה בעישון.

עדה הרצברג: הבנתי שנושא הדיון הוא האפשרות של הממשלה להיכנס לרגולציה על-ידי הפרסום של האזהרה.

עדה הרצברג: ברור מאוד אילו כוחות דוחפים להוריד את שטח הפרסום ואילו כוחות לא.

עדה הרצברג: אני באה להציע דבר פשוט.

עדה הרצברג: מהסטטיסטיקה שאנחנו שומעים היום ואתמול בתקשורת אנחנו לומדים שכל בן אדם שלישי במדינת ישראל, לפחות מקרב היהודים, צפוי לחלות באיזה מחלה סרטנית במשך תקופת חייו.

עדה הרצברג: אנחנו מבינים שזאת ועדת כלכלה ואנחנו מכבדים מאוד נושאים כלכליים, כי בריאות לא יכולה להיקנות ללא כלכלה בימינו, כמו הרבה דברים אחרים.

עדה הרצברג: אנחנו חושבים שהנזקים הכלכליים של מחלות כמו סרטן הם מוכחים ולא צריכים בכלל לדבר עליהם.

עדה הרצברג: לכן אני חושבת שניתן לדבר על דרישה לפרופורציה נכונה בין הצפי של המלחמה בעישון, שזה שליש מהאוכלוסיה היהודית, ובין השטח האפשרי של הפרסום.

עדה הרצברג: זאת אומרת, התביעה שלנו כשדולה לצמצום עישון היא שהשטח המוקצה לפרסום תעמולה נגד עישון – שיהיה על חשבון המרוויחים מהעישון, שזה אלה שמייצרים ומשווקים את מוצרי הטבק – יהיה שליש.

עדה הרצברג: זאת אומרת, עין תחת עין.

מל פולישוק-בלוך: בעקבות הדברים האלה, אני רוצה לנצל את ההזדמנות ולבקש מיושב-ראש הוועדה לקבוע דיון נוסף, לא על התקנות האלה אלא על אי-האכיפה של החוק האוסר עישון במקומות ציבוריים.

לאה ורון: זה בוועדת העבודה, הרווחה והבריאות.

אברהם כהן: נותרו 2-3 בעיות טכניות שאני בטוח שנסדיר אותן עם משרד הבריאות וכאשר נראה את הנוסח אני בטוח שנגיע אל המנוחה ואל הנחלה.

אברהם כהן: יש נקודה אחת ויחידה שאני מעלה לגופו של עניין, שאני חושב שכדאי שהוועדה תיתן עליה את הדעת.

אברהם כהן: כעת אומרים שבצד אחד של החפיסה יהיו אזהרות בעברית ובצד השני בערבית.

אברהם כהן: אף אחד לא חולק על כך שערבית היא שפה רשמית ואף אחד לא חולק על כך שהמגזר הערבי זכאי לקרוא את האזהרות.

אברהם כהן: אנחנו רק חשבנו שהואיל ומדובר במגזר של כ-15% מהאוכלוסיה, ברגע שלקחת את הצד האחורי של החפיסה וכתבת בו משהו בערבית הקטנת את המודעוּת של שאר האוכלוסיה.

אברהם כהן: אנחנו מציעים לפיכך שתהיה אפשרות בחירה, שבמקום הערבית תהיה השפה האנגלית, שהיא שפה הנשלטת על-ידי הרוב.

אברהם כהן: בסך הכול זה יגביר את המודעות.

אברהם כהן: כרגע הנוסח אומר שחובה לכתוב אזהרות בצד האחורי של החפיסה אך ורק בשפה הערבית.

דוד טל: יש משהו בדבריו של עורך-דין כהן אבל על-פי אותו היגיון ניתן לפרסם נוסחי אזהרה גם ברוסית ובאמהרית.

דוד טל: אתה מבין שזה מגיע לאבסורד.

אברהם כהן: אפשר לתת בחירה בין אנגלית, ערבית ורוסית.

מל פולישוק-בלוך: זה לא אבסורד כי אנגלית כולם מדברים ואילו אמהרית לא.

קריאה: רוסית מדברים יותר מאנגלית.

דן פרידמן: אני בא-כוח של חברת "דובק".

דן פרידמן: אנחנו אכן ישבנו עם משרד הבריאות.

דן פרידמן: להערכתי הגענו להבנות בנושאים שעמדו על הפרק, רובם ככולם.

דן פרידמן: את הצו בנושא ה"לייט" עדיין לא ראינו.

דן פרידמן: להערכתי ניתן יהיה לגמור את ההליך בתוך פרק זמן לא ארוך.

דן פרידמן: אנחנו גם נבקש כמובן לראות את נוסחי הצווים ולנהל התדיינות פורה עם משרד הבריאות על הנוסח כך שבסופו של דבר הוועדה תוכל לקבל מוצר מוגמר שהוסכם על הכול.

עמוס האוזנר: אני רוצה לדבר על דבר מה שמטריד אותי מאוד.

עמוס האוזנר: הובא לתשומת לבי שבמסגרת הדיונים עם אנשי הסיגריות נדרש שר הבריאות להתחייב שלא להשתמש בסמכותו לשנות את ההוראות על האזהרות במשך תקופה ממושכת.

עמוס האוזנר: צריך להבהיר שהשר איננו יכול לוותר על סמכויותיו או לכבול את ידיו בעניין הזה.

אברהם כהן: שר הבריאות חזר בו.

אברהם כהן: הלשכה כתבה מכתב שחזר ואמר שאין שום התחייבות של השר שלא לשנות בתוך פרק זמן מסוים את נוסחי האזהרה או כל הוראה אחרת.

שלום שמחון: בזה סיימנו.

שלום שמחון: אני רוצה לסכם את הדברים.

שלום שמחון: 1) צריכה להיות פנייה חדשה של שר הבריאות שיבקש את אישור הנוסח החדש של הצו.

שלום שמחון: 2) כל חברי הוועדה שהיו פה הביעו מורת רוח רבה על היחס של משרדי הממשלה.

דוד טל: אני מציע שהמכתב יישלח ישירות אל יושב-ראש הכנסת עם העתקים לשרים הנוגעים בדבר.

מל פולישוק-בלוך: כדי שבנאום הבא כשהוא מדבר על מעמד הכנסת הוא יתייחס גם לשרים.

דוד טל: אני מבקש מהיושב-ראש שיעשו דיון בנושא הזה במליאה כדי שכל בית ישראל יראה מאיפה זה מתחיל בעצם.

מל פולישוק-בלוך: אני רוצה לספר לכם שביום רביעי הבא תהיה ישיבה, על-פי בקשתי, בוועדת הכנסת על אופן קבלת ההחלטות בוועדות, בדיוק מהסיבה הזאת שאין לנו את המידע, לא מספקים לנו מידע, כפי שראינו כאן, לא נותנים לנו את הכלים ולא משתפים פעולה, ואחר-כך רוצים שנחליט החלטות נכונות.

מל פולישוק-בלוך: על זה אני ביקשתי דיון והוא יהיה ביום רביעי הבא.

שלום שמחון: 3) גברת מישר, כפי שנאמר, אנחנו סיכמנו שתהיה ישיבת עבודה משותפת בהרכב שציינתי לפני שאנחנו נעלה את הנושא על סדר היום.

שלום שמחון: תודה רבה.

שלום שמחון: הישיבה נעולה.